text: Løbsk fly lammer Billund Lufthavn
  02 marts 2014 kl. 10.41
  Et russisk fragtfly af typen Antonov 124 er søndag morgen kørt af landingsbanen i Billund Lufthavn og lammer lige nu for al trafik i lufthavnen.
  Det skete under en vending forud for flyets planlagte start, hvor flyets pilot fejlvurderede sit sving og havnede i græsset med næsehjulet. Hverken personer eller materiel har lidt overlast.
  Flyet spærrer for alle landinger, mens de få fly, der var på jorden i Billund Lufthavn, kunne lette søndag formiddag. Nu er der ikke flere fly tilbage i Billund, hvorfor alle landinger og afgange er indstillet.
  Nogle fly er derfor landet i andre lufthavne og rejsende fra Billund må væbne sig med tålmodighed.
  - Vi arbejder på højtryk for få ryddet landingsbanen. Falck vurderer, at det kan ske med hjælp fra to kraftige kranvogne - og vi håber, at give trafikken fri hen over søndag eftermiddag, siger fungerende lufthavnschef Ivan Commerou til TV SYD.
  